|  |  |
| --- | --- |
| Формуляр за частична предварителна оценка на въздействието\*  (Приложете към формуляра допълнителна информация/документи) | |
| **Институция: Министерство на земеделието, храните и горите** | **Нормативен акт: Проект на Постановление на Министерския съвет за изменение и допълнение на Наредбата за условията и реда за възлагане изпълнението на дейности в горските територии – държавна и общинска собственост, и за ползването на дървесина и недървесни горски продукти, приета с Постановление № 316 на Министерския съвет от 2011 г.** |
| **За включване в Оперативната програма на Министерския съвет за периода: 01.07.2018 г. – 31.12.2018 г.** | **Дата: 01.11.2018 г.** |
| **Контакт за въпроси:**  **Eлена Величкова ЕVelichkova@mzh.government.bg** | **Телефон:** **02 985 11 562** |
| **1. Дефиниране на проблема:**  1. Разпокъсаността на нормативната уредба относно условията и реда при провеждането на електронните търгове и препращането към „тръжни регламенти“, различни за различните продавачи на дървесина, уронва доверието на участниците в тях.  2. Констатирани нормативни пречки за предоставяне на електронни услуги, възпрепятстващи качествено и законосъобразно провеждане на електронна процедура „електронен конкурс“ за възлагане на дейностите.  3. Към настоящия момент участниците в процедурите предоставят значителен брой документи – копия и оригинали, като доказателство, че отговарят на изискванията на възложителя, респ. продавача, което представлява съществена административна тежест при подготовката на документите за участие в процедурите, затруднен документооборот и неефективност при използването на експертен ресурс.  4. Констатирана тенденция към недостатъчно качествено и своевременно изпълнение на договорите при продажба на стояща дървесина на корен от страна на купувачите при гаранция за изпълнение от 5 на сто от стойността по договора;  5. Правно-технически неточности при формулирането на някои текстове.  *1*.*1. Кратко опишете проблема и причините за неговото възникване. Посочете аргументите, които обосновават нормативната промяна.*  1. Необходимостта от детайлизиране на нормативната уредба по отношение на електронните търгове за продажба на дървесина е заявена писмено от „Сдружение на дърводобивните и дървопреработвателните предприятия – Югозапад“, чиито представители участват в провежданите електронни търгове. Обосновава се искането условията и реда при провеждането на електронните търгове да бъдат общовалидни за всички държавни предприятия, без да се прави препращане към „тръжни регламенти“, различни за различните продавачи на дървесина. В момента дори и от страна на държавните предприятия съществуват различия относно начина на работа на комисиите и на обявяването / представянето на ценовите предложения на участниците в електронните търгове. Непълната нормативна уредба дава основание участниците в електронните търгове да оспорват по съдебен ред законосъобразността на различните тръжни регламенти. По-детайлните нормативни разпоредби относно условията и реда на провеждането на електронните търгове ще повиши доверието към този съвременен начин за продажба на дървесина. Този проблем може да бъде решен чрез усъвършенстване на уредбата и по-детайлно разработване на нормативните разпоредби по отношение на електронните търгове за продажба на дървесина.  2. Понастоящем, разпоредбата на чл. 19, ал. 5 от Наредбата за условията и реда за възлагане изпълнението на дейности в горските територии – държавна и общинска собственост, и за ползването на дървесина и недървесни горски продукти (Наредбата) допуска офертата на участниците да се представя и по електронен път, при условията и по реда на Закона за електронния документ и електронния подпис, но същевременно се допуска да представи на възложителя всички документи, които не са в електронен вид, на хартиен носител, по реда на ал. 1, преди изтичането на крайния срок за подаване на офертите. На практика, тази възможност не се прилага, тъй като сканирането на около 25-30 броя копия или оригинали на документи, подписани с електронен подпис, затруднява участниците в конкурсите. Този проблем може да се реши чрез актуализиране и допълване на уредбата и въвеждане на електронни процедури и при възлагането на дейностите, освен при продажбата на дървесина, което кореспондира с тенденцията на преминаване към електронни услуги и води до облекчаване на участниците по отношение на допълнителни разходи за подаване на документи на хартиен носител и присъствието им при провеждането на процедурите. Предварителните изчисления, направени чрез използване на интерактивния калкулатор на Портала за обществени консултации, сочат, че електронните процедури ще позволят сумарно участниците да намалят своите разходи за подготовка на документите и участие в самите процедури с 3 388 235 лв. годишно.  3. При сега действащите разпоредби на Наредбата, участниците предоставят значителен брой документи, достигащ до 55-60 броя при различните процедури, което представлява съществена административна тежест при подготовката на документите за участие в процедурите. Проверяването на достоверността на всички представени документи също ангажира значителен експертен ресурс, като комисията по провеждането на процедурите се състои от минимум 5 члена, което води до затруднен документооборот и неефективност. Изложените проблеми могат да бъдат решени чрез актуализиране на уредбата и намаляване на изискуемите документи, като чрез деклариране на обстоятелствата за съответствие с изискванията към кандидатите, ще се намали тежестта върху бизнеса, включително и чрез такси за издаване на удостоверения за текущото им актуално състояние и валидност. Предлаганото намаляване на състава на комисиите от минимум 3 души ще подобри ефективността на експертния ресурс на възложителите, респективно на продавачите.  4. В момента се констатира тенденция към недостатъчно качествено и своевременно изпълнение на договорите при продажба на стояща дървесина на корен от страна на купувачите при гаранция за изпълнение от 5 на сто от стойността по договора. Това положение може да се повлияе с увеличаване на гаранцията за изпълнение на договорите при продажба на стояща дървесина на корен от 5 на 10 на сто от стойността на договора. Експертно, финансовата тежест върху сключилите договори за продажба на стояща дървесина на корен при увеличаване на гаранцията за изпълнение на договорите, изчислена на база на отчетни данни за 2018 г., е около 4 400 000 лв. годишно, но тези средства са възстановими при коректно изпълнение от тяхна страна.  5. С оглед прецизиране на текстовете се предлага да отпаднат някои ненужни повторения. Стремежът е към конкретика и точност в терминологията, с което се повишава качеството на нормативния акт.  *1.2. Опишете какви са проблемите в прилагането на съществуващото законодателство или възникналите обстоятелства, които налагат приемането на ново законодателство. Посочете възможно ли е проблемът да се реши в рамките на съществуващото законодателство чрез промяна в организацията на работа и/или чрез въвеждане на нови технологични възможности (например съвместни инспекции между няколко органа и др.).*  Продажбата на дървесина, добита от горските територии – държавна собственост, чрез електронни търгове е един нов начин за продажба, въведен през 2016 г., независимо, че нормата е създадена в края на 2011 г. В хода на провеждането на немалък брой електронни търгове възникнаха и се решаваха оперативно множество въпроси, породени от натрупването на практика, които е необходимо да бъдат обобщени и нормативно въведени за унифицирано приложение от всички продавачи по Наредбата.  Изложените проблеми не могат да бъдат решени в рамките на съществуващото законодателство чрез промяна в организацията на работа и/или чрез въвеждане на нови технологични възможности.  *1.3. Посочете дали са извършени последващи оценки на нормативния акт, или анализи за изпълнението на политиката и какви са резултатите от тях?*  Не са извършвани последващи оценки на нормативния акт. | |
| **2. Цели:**  Всички промени са подчинени на основната цел - облекчаване на бизнеса и създаване на стимули за инвестиции в съвременна и високопроизводителна горска техника. Тези цели са в съответствие с Програмата за управление на правителството на Република България, цел 164: Подкрепа за развитието на изоставащите и подобряване на качеството на живот в горските региони, чрез подобряване условията за развитие на малкия и средния бизнес в горската индустрия (дърводобив и дървопреработване), както и конкретните мерки: мярка 646 - Продължаване на мерките за преференциално предоставяне на дървесна суровина на български и местни преработватели с цел подкрепа на националната горска индустрия. Стимулиране на дългосрочното договаряне, и мярка 647 - Увеличаване дела на продажбите на дървесина от обществените гори чрез електронен търг.  *Посочете целите, които си поставя нормативната промяна, по конкретен и измерим начин и график, ако е приложимо, за тяхното постигане. Съответстват ли целите на действащата стратегическа рамка?* | |
| **3. Идентифициране на заинтересованите страни:**  1. Държавните предприятия по чл. 163 от Закона за горите (ДП), общини, собственици на гори, учебно-опитните горски стопанства (УОГС), министерства и ведомства, на които са предоставени за управление горски територии – държавна собственост, в качеството им на възложители, респ. продавачи по Наредбата.  2. Юридически лица - горски предприемачи, добиващи дървесина, купувачи и преработватели на дървесина – около 2000 фирми, извършващи търговска дейност в сферата на горското стопанство, в качеството им на участници в процедурите за добив и за продажба на дървесина.  *Посочете всички потенциални засегнати и заинтересовани страни, върху които предложението ще окаже пряко или косвено въздействие (бизнес в дадена област/всички предприемачи, неправителствени организации, граждани/техни представители, държавни органи, др.).* | |
| **4. Варианти на действие:**  **Вариант 0: „Без действие”:**   1. Продължава провеждането на електронни търгове при липса на пълна и ясна нормативна рамка, което е предпоставка за прилагане на разнообразни практики от различните възложители по Наредбата. 2. Провеждането на процедурите за възлагане на дейности продължава по досегашния начин – основно чрез открит конкурс, на който е задължително присъствието на кандидатите. 3. Броят на представяните документи от участниците в процедури за добив на дървесина и за продажба на стояща дървесина на корен достига до 55 - 60 различни документа.   **Вариант 1: „Приемане на проект на Постановление на Министерския съвет за изменение и допълнение на Наредбата за условията и реда за възлагане изпълнението на дейности в горските територии – държавна и общинска собственост, и за ползването на дървесина и недървесни горски продукти, приета с Постановление № 316 на Министерския съвет от 2011 г.“**   1. Постепенно и поетапно увеличаване на продажбите на дървесина и възлагането на дейности чрез електронни търгове и конкурси при наличие на ясен нормативен регламент, с което се облекчава участието на кандидатите като се пести време и финансови средства. Неприсъствената електронна форма на провеждане на процедурите дава възможност за участие на заинтересовани лица от цялата страна, повишавайки достъпността без направа на транспортни и административни разходи. Присъствието на участниците в провежданите открити конкурси и търгове с тайно наддаване не е задължително условие за участие в процедурите, което също намалява разходите за участие. 2. Създаване на заинтересованост от страна на купувачите на стояща дървесина на корен към повишаване на качеството на работа в горите, което е положителна крачка в развитието на горската индустрия както в национален план, така и на регионално и местно ниво, чрез удвояване на размера на гаранциите за изпълнение на сключените договори. 3. Облекчаване на административната тежест на кандидатите за възлагане на дейности и за продажба на дървесина чрез провеждане на бързи и облекчени процедури. Реално намаляване на представяните от участниците документи, чиито брой в момента достига до 60, и заменянето им с декларация за изпълнение на техническите, професионалните и други изисквания на възложителите, респективно продавачите. Представяне на документи в подкрепа на декларираните обстоятелства единствено от определения за спечелил процедурата, преди сключването на договор. 4. Подобряване на ефективността на експертния ресурс на възложителите, респективно на продавачите, ангажирани в състава на комисиите, провеждащи процедурите. Намаляване на състава на комисиите от минимум 5 души на минимум 3 души, в съответствие с по-малкия брой представяни документи от участниците. 5. Осъвременяване на някои текстове от нормативната уредба в съответствие с тези на Закона за обществените поръчки и подобряване качеството на нормативния документ.   *Идентифицирайте основните регулаторни и нерегулаторни възможни варианти на действие от страна на държавата, включително варианта „без действие“.* | |
| **5. Негативни въздействия:**  **Вариант 0: „Без действие”:**   1. **За възложителите, респ. продавачите по Наредбата - ДП, общини, собственици на гори, УОГС, министерства и ведомства, на които са предоставени за управление горски територии – държавна собственост:**   Изразходване на голям административен капацитет от страна на възложителите/ продавачите при провеждането на процедурите за преглед на всеки един от приложените документи от участниците.   1. **За участниците в процедурите - юидически лица - горски предприемачи, добиващи дървесина, купувачи и преработватели на дървесина – около 2000 фирми, извършващи търговска дейност в сферата на горското стопанство:** 2. Продължава провеждането на електронни търгове при липса на пълна и ясна нормативна рамка. 3. Провеждането на процедурите за възлагане на дейности продължава по досегашния начин – основно чрез открит конкурс, на който е задължително присъствието на кандидатите. 4. Изискуемите документи, които кандидатите за участие в процедури за добив на дървесина и за продажба на стояща дървесина на корен трябва да представят, достигат до 25-30 броя, и тяхната подготовка е свързана със загуба на финансови средства и експертен капацитет.   **Икономически въздействия:**   1. **За възложителите, респ. продавачите по Наредбата**   Сформирането на 5-членни комисии от страна на възложителя/продавача вместо предлаганото намаление на състава на комисиите от минимум 3 души води до изразходване на голям административен капацитет. Чрез използване на интерактивния калкулатор на Портала за обществени консултации тези разходи са остойностени и са изчислени в размер на 73 764 лв. годишно.   1. **За участниците в процедурите - бизнеса** 2. Продължават финансовите разходи на участниците за заплащане на административни такси за издаване на удостоверения и копия на документи, доказващи състоянието им и други изисквания за техническа и кадрова обезпеченост. Чрез използване на интерактивния калкулатор на Портала за обществени консултации тези разходи са остойностени и са изчислени в размер на 4 912 914 лв. годишно. 3. Загуби на време за подаване на документи за участие и за присъствие при провеждане на процедурите.   **Социални въздействия:** Не са идентифицирани.  **Екологични въздействия:** Не са идентифицирани.  **Вариант 1: „Приемане на проект на Постановление на Министерския съвет за изменение и допълнение на Наредбата за условията и реда за възлагане изпълнението на дейности в горските територии – държавна и общинска собственост, и за ползването на дървесина и недървесни горски продукти, приета с Постановление № 316 на Министерския съвет от 2011 г.“**   1. **За възложителите, респ. продавачите по Наредбата** – не са идентифицирани. 2. **За участниците в процедурите - бизнеса**   Увеличава се тежестта върху купувачите на стояща дървесина на корен като гаранцията за изпълнение на сключените договори са увеличава от 5 на 10 на сто от стойността на договора.  *Опишете качествено (при възможност – и количествено) всички значителни потенциални икономически, социални, екологични и други негативни въздействия за всеки един от вариантите, в т.ч. разходи (негативни въздействия) за идентифицираните заинтересовани страни в резултат на предприемане на действията. Пояснете кои разходи (негативни въздействия) се очаква да бъдат второстепенни и кои да са значителни.*  **Икономически въздействия:**   1. **За възложителите, респ. продавачите по Наредбата**   Не са идентифицирани.   1. **За участниците в процедурите - бизнеса**   Финансовата тежест върху купувачите на стояща дървесина на корен при увеличаване на гаранцията за изпълнение на сключените договори от 5 на 10 на сто от стойността на договора, определена като приблизителна стойност, изчислена на база на оперативни данни за 2018 г., е около 4 400 000 лв. годишно.  **Социални въздействия:** Не са идентифицирани.  **Екологични въздействия:** Не са идентифицирани. | |
| 1. **Положителни въздействия:**   **Вариант 0: „Без действие”**  Няма положителни въздействия.  **Вариант 1: „Приемане на проект на Постановление на Министерския съвет за изменение и допълнение на Наредбата за условията и реда за възлагане изпълнението на дейности в горските територии – държавна и общинска собственост, и за ползването на дървесина и недървесни горски продукти, приета с Постановление № 316 на Министерския съвет от 2011 г.“**   1. Облекчаване на административната тежест върху юридическите лица, участващи в процедури за възлагане на дейности и за продажба на дървесина чрез намаляване на необходимите документи за участие и провеждане на бързи и опростени процедури. 2. Увеличаване на приложното поле на електронните процедури, включително чрез въвеждане на електронен конкурс, с които максимално се гарантира постигането на основните принципи на нормативния документ за прозрачност и равнопоставеност. 3. Създаване на заинтересованост от страна на купувачите на стояща дървесина на корен към повишаване на качественото и срочно изпълнение на дейностите в горите, допринасящо за развитието на горската индустрия на регионално и местно ниво. 4. Подобряване качеството на нормативния документ.   **Икономически въздействия:**   1. **За възложителите, респ. продавачите по Наредбата**   Намаляване на административния ресурс, участващ в комисиите, провеждащи процедурите по Наредбата. Чрез използване на интерактивния калкулатор на Портала за обществени консултации разходите на възложителите/продавачите по Наредбата, които ще бъдат спестени, са остойностени и са изчислени в размер на 73 764 лв.   1. **За участниците в процедурите - бизнеса**   1. Намаляване на разходите на юридическите лица, участващи в процедури за възлагане на дейности и за продажба на дървесина за такси за издаване на удостоверения за текущото им състояние. Чрез използване на интерактивния калкулатор на Портала за обществени консултации разходите на участниците в процедурите, които ще бъдат спестени, са остойностени и са изчислени в размер на 254 118 лв. годишно.  2. Постепенно увеличаване на дела на електронните процедури при наличие на ясен нормативен регламент, с което се облекчава и улеснява участието на кандидатите като се пести време и финансови средства. Чрез използване на интерактивния калкулатор на Портала за обществени консултации разходите на участниците в процедурите, които ще бъдат спестени, са остойностени и са изчислени в размер на 3 388 235 лв. годишно.  **Социални въздействия:** Не са идентифицирани.  **Екологични въздействия:** С увеличаване на гаранциите за изпълнение на сключените договори за продажба на стояща дървесина на корен се гарантира изпълнението на планираните приходи на продавачите - държавните предприятия по чл. 163 от Закона за горите, общини, собственици на гори, УОГС, министерства и ведомства, на които са предоставени за управление горски територии – държавна собственост, обезпечаващи дейностите по създаване и опазване на горите.  *Опишете качествено (при възможност – и количествено) всички значителни потенциални икономически, социални, екологични и други ползи за идентифицираните заинтересовани страни за всеки един от вариантите в резултат на предприемане на действията. Посочете как очакваните ползи кореспондират с формулираните цели.* | |
| **7. Потенциални рискове:** Не са идентифицирани потенциални рискове. Проектът се изготвя с участието на широк кръг заинтересовани страни – представители на браншови организации в горския сектор по чл. 215 от Закона за горите и ползватели на дървесина и е отражение на постигнат консенсус в хода на обсъждане на промените.  *Посочете възможните рискове от приемането на нормативната промяна, включително възникване на съдебни спорове.* | |
| **8.1. Административната тежест за физическите и юридическите лица:**  ☐ Ще се повиши  ☒ Ще се намали  ☐ Няма ефект  С предлаганите промени общата административна тежест за юридическите лица, които участват в процедурите за възлагане на дейности и за продажба на дървесина чрез използване на интерактивния калкулатор на Портала за обществени консултации е остойностена на 8 301 176 лв. годишно.  **8.2. Създават ли се нови регулаторни режими? Засягат ли се съществуващи режими и услуги?**  Не се създават нови регулаторни режими. | |
| **9. Създават ли се нови регистри?**  Не.  *Когато отговорът е „да“, посочете колко и кои са те.* | |
| **10. Как въздейства актът върху микро-, малките и средните предприятия (МСП)?**  ☒ Актът засяга пряко МСП  ☐ Актът не засяга МСП  ☐ Няма ефект  Преобладаващата част от участниците в процедурите за възлагане на дейности и за продажбата на дървесина – над 95%, са юридически лица, отговарящи на определението за МСП, съгласно Закона за малки и средни предприятия. С предлаганите промени се предвижда намаляване на общата административна тежест за юридическите лица, които участват в процедурите за възлагане на дейности и за продажба на дървесина с посочената т. 8.1 стойност. | |
| **11. Проектът на нормативен акт изисква ли цялостна оценка на въздействието?**  ☐ Да  ☒ Не | |
| **12. Обществени консултации:** Проектът на Постановление за изменение и допълнение на Наредба за условията и реда за възлагане изпълнението на дейности в горските територии - държавна и общинска собственост, и за ползването на дървесина и недървесни горски продукти на Министерския съвет ще бъде публикуван на Портала за обществени консултации и на интернет страницата на Министерството на земеделието, храните и горите, за срок от един месец.  *Обобщете най-важните въпроси за консултации в случай на извършване на цялостна оценка на въздействието или за обществените консултации по чл. 26 от Закона за нормативните актове. Посочете индикативен график за тяхното провеждане и видовете консултационни процедури.* | |
| **13. Приемането на нормативния акт произтича ли от правото на Европейския съюз?**  ☐ Да  ☒ Не  *Моля посочете изискванията на правото на Европейския съюз, включително информацията по т. 8.1 и 8.2, дали е извършена оценка на въздействието на ниво Европейски съюз, и я приложете (или посочете връзка към източник).* | |
| **14. Име, длъжност, дата и подпис на директора на дирекцията, отговорна за изработването на нормативния акт:**  **Име и длъжност:** инж. Борислав Симеонов – директор на дирекция „Търговски дружества и държавни предприятия“, Министерство на земеделието, храните и горите  **Дата: 01.11.2018 г.**  **Подпис:** | |